DOI: 10.14457/tu.the.2017.637
title: โครงการให้คำปรึกษาธุรกิจเพื่อปรับปรุงกระบวนการการบริหารจัดการการผลิตขนมอบประเภทเค้ก ร้านแนนนี่ โฮมเมด

description: งานค้นคว้าอิสระประเภทงานให้คำปรึกษาธุรกิจนี้มีจุดประสงค์เพื่อเพิ่มประสิทธิภาพของกิจการในการบริหารจัดการการผลิต โดยกิจการที่นำมาใช้เป็นกรณีศึกษานั้นเป็นธุรกิจขนาดเล็กถึงกลาง ที่มีการบริหารงานแบบธุรกิจภายในครอบครัวซึ่งไม่มีการวางระบบต่างๆ ให้เกิดการรองรับคำสั่งซื้อที่เพิ่มขึ้น และการใช้แรงงานยังขาดประสิทธิภาพ ส่งผลต่อรายรับโดยรวมของกิจการ และทำให้เกิดปัญหาต่างๆ ตามมา งานค้นคว้าอิสระนี้จะวิเคราะห์ถึงสาเหตุของปัญหา พร้อมเสนอแนวทางการปรับปรุงแก้ไขกิจการร้านขนมอบประเภทเค้ก แนนนี่ โฮมเมด ได้จดทะเบียนนิติบุคคล และเริ่มดำเนินกิจการการมาตั้งแต่ กลางปี พ.ศ. 2547 กิจการได้มุ่งเน้นที่การทำขนมอบประเภทเค้ก สินค้าขายดีของทางร้านและมีจำนวนการสั่งที่แน่นอนในแต่ละวัน ได้แก่ เค้กช้อคโกแลตดับเบิ้ลฟัดจ์ เค้กส้ม เค้กคอฟฟี่พราลีน และเค้กทางร้านมีการวางแผนการขายที่ โดยวิธีฝากขายตามร้านต่างๆ อยู่ในอาคารออฟฟิส รวมร้านที่ฝากขายเป็นประจำ มีจำนวน 6 ร้าน นอกจากนี้ยังมีช่องทางการจำหน่ายสินค้า ด้วยการออกบูธสินค้าด้วยตัวเองตามงานต่างๆ ทำให้พบว่าความต้องการของผู้บริโภคมีสูง แต่ทางกิจการยังมีปัญหาในเรื่องการผลิตสินค้าเพื่อตอบสนองความต้องการของผู้บริโภค  เมื่อวิเคราะห์หาสาเหตุแห่งความไม่มีประสิทธิภาพในการบริหารจัดการกระบวนการผลิตขนมอบ ประเภทเค้ก ของร้านแนนนี่ โฮมเมด พบว่าในปัจจุบันเกิดความสูญเปล่าในกระบวนการผลิต เมื่อแตกปัญหาการบริหารจัดการกระบวนการผลิตเป็นปัญหาย่อยๆ พบว่าปัญหาประกอบด้วย การผลิตที่ไม่สามารถตอบสนองความต้องการของลูกค้า การเกิดของเสียในกระบวนการผลิต และการขาดระบบการบริหารจัดการสินค้าคงคลัง ด้วยเหตุนี้จึงมีแนวคิดที่จะนำทฤษฎีการผลิตแบบลีน หรือที่นิยมเรียกกันในภาษาอังกฤษว่า lean manufacturing ซึ่งหมายถึงออกแบบการผลิตอย่างเหมาะสม กำจัดความสูญเปล่า (waste) ที่เกิดขึ้นในกระบวนการผลิต และมุ่งเน้นไปยังกระบวนการที่เพิ่มคุณค่าให้กับการผลิตสินค้า สร้างความสามารถให้กับกิจการให้มีความพร้อมสำหรับการแข่งขันภายในอุตสาหกรรมปัญหาการผลิตไม่เพียงพอกับความต้องการของลูกค้า เมื่อพิจารณาตามหลักการผลิตแบบลีน พบว่าเกิดจากความสูญเปล่าที่กระบวนการผลิตขาดประสิทธิภาพและการรอคอยงาน  เมื่อนำระบบการแปรสภาพการผลิตแบบคู่ขนาน (Parallel system) เข้ามาประยุกต์ใช้ในการผลิต สามารถช่วยลดระยะเวลาในการผลิตต่อ 1 รอบการผลิต จากเดิม 16 ชั่วโมง เหลือ 7 ชั่วโมง สัดส่วนของการผลิตต่อสัดส่วนของออเดอร์เฉลี่ยเพิ่มขึ้นเป็น 90% ทำให้กิจการมีความยืดหยุ่นในกระบวนการผลิตที่จะสามารถดำเนินการผลิตตามคำสั่งซื้อที่มีแนวโน้มมากขึ้น เมื่อปรับปรุงวิธีการผลิตดังกล่าวแล้ว การลดการเกิดของเสียในการผลิตให้ลดลงเหลือ น้อยกว่าเท่ากับ 1% ของการผลิตสินค้า ถือเป็นปัจจัยหนึ่งที่ช่วยเพิ่มประสิทธิภาพการผลิต การจัดสถานีในการทำงาน และการจัดกำลังการผลิตให้มีความเหมาะสมในแต่ละสถานีการผลิต จึงถูกนำมาใช้เพื่อเพิ่มขีดความสามารถในการผลิต โดยมีการนำหลัก 5 ส. และการบริหารสินค้าคงคลัง ใช้การคำนวณปริมาณการสั่งซื้อที่มีต้นทุนต่ำที่สุด (Economic Order Quantity : EOQ) เพื่อควบคุมปริมาณการสั่งซื้อสินค้าที่เหมาะสม เพียงพอต่อการผลิต ลดปัญหาการขาดวัตถุดิบในการผลิต แต่ก็ไม่เก็บสินค้าคงคลังไว้มากจนเกินไป จนส่งปัญหาเรื่องต้นทุนการเก็บรักษาและคุณภาพของสินค้าคงคลัง แนวทางการควบคุมการดำเนินการและการติดตามผลการปรับปรุงกระบวนการผลิตอย่างต่อเนื่อง ผ่านการประเมินผลการเพิ่มประสิทธิภาพทางการผลิต 4 ด้าน ได้แก่ การสำรวจปริมาณสินค้าที่ผลิตได้ในแต่ละสัปดาห์ การสำรวจเวลาที่ใช้ในการปฏิบัติงานในแต่ละสถานี การประเมินกิจกรรม 5 ส. และการตรวจสอบสินค้าคงคลัง วิธีการประเมินดังกล่าวเป็นการสร้างการพัฒนาและเพิ่มประสิทธิภาพในการผลิตอย่างยั่งยืน เมื่อการปรับปรุงกระบวนการผลิตขนมอบประเภทเค้ก ของร้านแนนนี่ โฮมเมด บรรลุตามวัตถุประสงค์ของโครงการแล้ว แผนการในขั้นถัดมาคือการพิจารณาเพิ่มความสามารถในการผลิตตามสัดส่วนของการผลิตต่อสัดส่วนของคำสั่งซื้อเฉลี่ย เป็น 90% 95% และ 98% ตามลำดับ เพื่อรองรับการเติบโตของตลาดที่คาดว่าจะมีอัตราเติบโตเฉลี่ยสะสมต่อปี 6% และความต้องการสินค้าที่เพิ่มขึ้นในอนาคต และนำไปสู่รายได้จากการขายตามเป้าหมายที่เจ้าของกิจการกำหนดไว้